

**INFORMĀCIJAI UN DARBAM**

[www.lps.lv](http://www.lps.lv/)

**ŠONEDĒĻ**

**26.septembrī notika LPS domes sēde.** Sēdē apsprieda Ministru kabineta (MK) un Latvijas Pašvaldību savienības (LPS) 2013.gada vienošanās un domstarpību protokola projektu. Kā rezultātā LPS dome pilnvaroja LPS priekšsēdi Andri Jaunsleini parakstīt Ministru kabineta un Latvijas Pašvaldību savienības 2013.gada vienošanās un domstarpību protokola projektu, **taču Iedzīvotāju ienākuma nodokļa (IIN) sadale starp pašvaldībām un valsti protokolā paliek kā nevienošanās**, tālāk šis jautājums būs jāskata Saeimā.

2013.gadā IIN pašvaldību budžetos nonāks 80% apmērā, lai gan LPS pieprasa ieskaitīt to pašvaldību budžetos 85% apmērā, jo pašvaldības ir solidāri piedalījušās budžeta konsolidācijas pasākumos krīzes laikā, līdz ar to uzskatām, ka ekonomikas izaugsmes posmā ir jānodrošina līdzsvarots nodokļu ieņēmumu pieauguma sadalījums starp valsts budžetu un pašvaldību budžetu.

Atklājot domes sēdi, LPS priekšsēdis atzina, ka ir panāktas vienošanām, taču ir virkne nozīmīgu jautājumu, kuros vienošanās diemžēl nav panākta. Šobrīd protokols ir liels problēmu apkopojums, kuras ir jārisina*.*

Kompromiss tika panākts jautājumā par sociālo pabalstu sistēmas vienā no sfērām, respektīvi, no nākamā gada garantēto minimālā ienākuma (GMI) pabalstu būs jāmaksā no pašvaldību budžetiem Ls 35 apmērā uz cilvēku. 89 novadiem un 4 republikas pilsētām ar viszemākajiem mērāmajiem ienākumiem uz vienu iedzīvotāju tiks piešķirta dotācija no valsts 97% apmērā finanšu nepieciešamības nodrošināšanai. Kompromiss tika panākts jautājumā, kas skar pasažieru pārvadājumus - reģionālo vietējo maršrutu tīklu kopējais apjoms tiks saglabāts 2012.gada līmenī.

**LPS domes sēdē rādītās prezentācijas atradīsies šeit:** <http://www.lps.lv/Dokumenti/Prezentacijas/>

**\*\*\***

**Informācija pašvaldībām par 2013.gada budžetu**

Informācija no Latvijas Pašvaldību savienības (LPS) - aprēķinātie pašvaldību 2013.gada provizoriskie budžeti un Ministru kabineta un Latvijas Pašvaldību savienības 2013.gada vienošanās un domstarpību protokols. **(Pielikumi Nr.6;7;8)**

LPS priekšsēdis A. Jaunsleinis un Ministru prezidents V. Dombrovskis, 27.septembrī, parakstīja protokolu, kurš paredz, ka 2013.gadā IIN pašvaldību budžetos nonāks 80% apmērā, **lai gan LPS viedoklis paliek protokolā nemainīgs, ka IIN pašvaldību budžetos būtu ieskaitāms 85% apmērā,** jo pašvaldības ir solidāri piedalījušās budžeta konsolidācijas pasākumos krīzes laikā, līdz ar to uzskatām, ka ekonomikas izaugsmes posmā ir jānodrošina līdzsvarots nodokļu ieņēmumu pieauguma sadalījums starp valsts budžetu un pašvaldību budžetu. Vienošanās tika panākta par papildu dotāciju 5,6 milj. latu apmērā novadu pašvaldību finanšu nepieciešamības neizlīdzināmās apakšējās robežas paaugstināšanai līdz 97 %. Kompromiss tika panākts jautājumā par garantētā minimālā ienākuma līmeņa noteikšanu Ls 35 apmērā uz pilngadīgu personu. Kompromiss tika panākts arī jautājumā, kas skar pasažieru pārvadājumus – 2013.gadā reģionālo vietējo maršrutu tīklu kopējais apjoms tiks saglabāts 2012.gada līmenī.

Ņemot vērā faktu, ka 26.septembra LPS domes sēdes laikā Finanšu ministrija tikai mutiski iepazīstināja ar piedāvājumu papildus dotēt novadu pašvaldības un sēdes laikā Finanšu ministrija nebija nodrošinājusi iespēju iepazīties ar tās piedāvājuma detalizētu aprēķinu katrai pašvaldībai, nosūtām pielikumā pašvaldību finanšu izlīdzināšanas aprēķinu detalizētu salīdzinājumu.

Tā kā pēc LPS Domes sēdes FM sniedza informāciju arī par apkopoto informāciju par nepieciešamajām dotācijām pašvaldībām, kuru Pieaugušo ilgstošas sociālās aprūpes un sociālās rehabilitācijas institūcijās ir ievietotas personas līdz 01.01.1998. , kā arī kuru Bērnu ilgstošas sociālās aprūpes un sociālās rehabilitācijas institūcijās ir ievietoti bērni līdz 01.01.1998., tad atsevišķā pielikumā nosūtām provizorisku šo dotāciju sadalījumu

Lūdzam ņemt vērā, ka jau pirms LPS domes sēdes bija panākta vienošanās par kopsummā 15,49 milj. latu paredzēšanu no valsts budžeta (skat. Ministru kabineta un Latvijas Pašvaldību savienības 2013.gada vienošanās un domstarpību protokola projekta III sadaļu „Pašvaldību finanšu izlīdzināšana”), tai skaitā:

1. Pašvaldību finanšu izlīdzināšanas fondam (Ls 8 132 266);
2. Pašvaldībām par bērniem bērnu namos un iemītniekiem veco ļaužu pansionātos un centros, kas ievietoti tajos līdz 1998.gada 1.janvārim (Ls 1 077 000);
3. Pašvaldībām ar zemākajiem vērtētajiem ieņēmumiem uz vienu iedzīvotāju pēc pašvaldību finanšu izlīdzināšanas (Ls 6 282 105).

Finanšu ministrija papildus šai kopsummai (Ls 15 491 371) LPS domes sēdes laikā piedāvāja nodrošināt papildus dotāciju novadu pašvaldībām Ls 5 578 158 apjomā, lai nodrošinātu, ka katras novada pašvaldības izlīdzinātie ieņēmumi ir vismaz 97% līmenī no tai aprēķinātās finanšu nepieciešamības (likumā noteiktais līmenis- 95%).

Tādejādi augstāk minētās 3 dotācijas no valsts budžeta papildinot ar 4.dotāciju- Novadu pašvaldībām izlīdzināto ieņēmumu paaugstināšanai no 95% uz 97%, kopumā valsts budžeta dotācijas paaugstinot no Ls 15 491 371 uz Ls 21 069 529.

|  |  |  |
| --- | --- | --- |
| Iedzīvotāju ienākuma nodoklis pašvaldību budžetos un VB dotācijas | **Ls 713 782 945** | **Ls 719 361 103** |
| Iedzīvotāju ienākuma nodoklis pašvaldību budžetos | **698 291 574** | **698 291 574** |
| KOPĀ VB dotācijas | **15 491 371** | **21 069 529** |
| t.sk. VB Dotācija PFI fondam (iekļauta Izlīdzinātajos ieņēmumos) | **8 132 266** | **8 475 040** |
| VB Dotācija 'nabadzīgākajām' pašv. | **6 282 105** | **5 939 331** |
| VB dotācija novadiem no 95% uz 97% | **0** | **5 578 158** |
| VB Dotācija par bērniem un vecajiem ļaudīm, kas ievietoti līdz 1998.gadam | **1 077 000** | **1 077 000** |

Informējam, ka Finanšu ministrijas informācija, kas tika pausta LPS domes sēdes laikā, ka tiek piedāvāts papildus paredzēt dotāciju 5,9 milj. Ls apmērā pašvaldībām ar viszemākajiem vērtētajiem ieņēmumiem uz 1 iedzīvotāju pēc PFI ir nekorekta, jo jau pirms LPS domes sēdes bija panākta vienošanās par minēto dotāciju (provizoriski Ls 6 282 105), kas ietverta kopējā summā 15,49 milj. latu. Tādejādi LPS domes sēdē kā papildus resursi pašvaldībām tika piedāvāti nevis 11,5 miljoni latu, bet gan 5,6 miljoni latu.

Vienlaicīgi vēlamies informēt, ka atbilstoši Finanšu ministrijas aprēķiniem dotācija pašvaldībām ar viszemākajiem vērtētajiem ieņēmumiem uz 1 iedzīvotāju pēc PFI kopsummā Ls 5 939 331 tiek paredzēta, lai minētās pašvaldības nodotētu līdz 306,3 Ls izlīdzinātajiem ieņēmumiem uz 1 iedzīvotāju, minimālais novadu pašvaldību izlīdzināto ieņēmumu apmērs pirms papildus dotācijas sastāda 308 Ls uz 1 iedzīvotāju, pēc papildus dotācijas 314 Ls uz 1 iedzīvotāju. Pielikumā ir atspoguļoti katras pašvaldības izlīdzinātie ieņēmumi uz 1 iedzīvotāju katram no variantiem.

Pielikumā esam atspoguļojuši katras pašvaldības kopējos salīdzināmos ieņēmumus (kas paliek tās rīcībā pēc pašvaldību finanšu izlīdzināšanas un saņemot speciālo novadu un speciālo nabadzīgāko pašvaldību dotāciju) gan tam variantam, kāds bija pirms domes sēdes, gan Finanšu ministrijas piedāvātajam variantam, gan variantam, ja pašvaldības saņemtu 85% iedzīvotāju ienākuma nodokli. Pielikumā ir atspoguļoti arī katras pašvaldības izlīdzinātie ieņēmumi uz 1 iedzīvotāju katram no variantiem.

Pārskatāmības dēļ atsevišķā pielikumā atspoguļots dotāciju sadalījums pašvaldībām par bērniem bērnu namos un iemītniekiem veco ļaužu pansionātos un centros, kas ievietoti tajos līdz 1998.gada 1.janvārim.

**\*\*\***

25. septembrī, Tehnisko problēmu komitejas kārtējā sēdē izskatīja jautājumus par atbalsta mehānismiemelektroenerģijas ražošanai, izmantojot atjaunojamos energoresursus, par grozījumiem MK 10.03.2009 noteikumos Nr.221. „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”, par EM pozīciju saistībā ar NAP – prioritāti „Tautas saimniecības izaugsme, rīcības virziens”, „Energoefektivitāte un enerģijas ražošana”.

Informāciju par šiem jautājumiem sniedza EM valsts sekretāra vietnieks G. Ābele (**Prezentācija pielikumā Nr.9**). Komitejas locekļi atzina, ka abas jomas - koģenerācija un „zaļā” elektroenerģija – tiek nepamatoti sasaistītas un izvērtētas vienpusēji, balstoties uz Informatīvo ziņojumu, kas faktiski analizē tikai „zaļo” elektroenerģiju. Koģenerācijai ir ļoti būtiska nozīme daudzu Latvijas pašvaldību siltumapgādē, un tādēļ jebkādas koģenerācijas regulējuma izmaiņas nepieciešams vērtēt arī kontekstā ar siltumapgādes nodrošināšanu.

Mainīti obligātā elektrības iepirkuma nosacījumi koģenerācijā, nosakot obligātā iepirkuma maksimālie termiņi stacijā 4Mew Gāzes koģenerācijas stacijām 10 gadi, koģenerācijas stacijām virs 4Mew 15 gadi. Tomēr šim termiņam jāstājas spēkā ar grozījumu pieņemšanas brīdi, nevis ar koģenerācijas iekārtu palaišanas brīdi **Pamatojoties uz LSUA un LPS protestiem šīm prasībām noteikts pārejas periods 5 gadi.**

Komitejā nolēma atzīt, ka pašlaik nav skaidrības par tālāku valsts enerģētikas politiku, jo ir vērojams nekonsekvences Ekonomikas ministrijas izsniegto beztermiņa atļauju AER izmantošanai enerģijas ražošanai pārspīlētajam apjomam, dzīvojamo māju siltināšanas rādītāji ir pārāk augsti un grūti sasniedzami, papildus dzīvojamo māju siltināšanai jādefinē valsts un pašvaldību ēku siltināšana kā viena no prioritātēm. Komiteja nolēma atbalstīt centralizēto sistēmu rekonstrukciju un būvniecību siltumapgādē, konkursos atteikties no katlu māju diferencēšanu pēc jaudām, kā pamatkritēriju izvirzot efektivitātes rādītājus. Komitejā atzina par diskutējamu valsts lielo uzņēmumu neaplikšanu ar obligāto iepirkuma saistībām, nepieļaut iespēju šīs saistības pārcelt uz visiem pārējiem enerģijas lietotājiem. Komitejā norādīja arī uz to, ka, izstrādājot jaunu AER politiku elektrības un siltuma ražošanai, nepietiekami skaidri definēti pamatprincipi un finansējuma avoti

Komiteja izskatīja jautājumu par Klimata pārmaiņu finanšu instrumenta līdzekļu apguvi un tālākiem instrumenta apgūšanas plāniem. (Prezentācija pielikumā Nr.10) VARAM KPFI projektu īstenošana notika 13 projektu ietvaros. 1071 projektu īstenošana ir beigusies, noslēgto līgumu summa 102 miljonu latu apmērā. Noslēdzies konkurss ēku energoefektivitāte pašvaldību ēkās, pašlaik notiek šī projekta izvērtēšanas monitorings. Daļēji pašvaldības varēja saņemt projektos „Tehnoloģiju pāreja no fosilajiem uz atjaunojamajiem energoresursiem”, „Atjaunojamo energoresursu izmantošana siltumnīcefektu gāzu emisiju samazināšana pašvaldību publisko teritoriju apgaismojuma infrastruktūrā”, „Atjaunojamo energoresursu izmantošana siltumnīcefekta gāzu emisiju samazināšanai. 2013. gadā pašvaldībām interesējoši jauni projekti netiek paredzēti.

Komitejā izskatīja jautājumu „Par pašvaldību aptaujas „Par situāciju siltumapgādē” rezultātiem uz šī gada 1. Septembri. Parādu apjoms salīdzinājumā ar 2011. gada 1. septembri sasniedz 23.9 miljoni lati, t.sk. lielās pilsētas 19.55 miljoni. Komiteja vērš uzmanību uz to, ka trūcīgo iedzīvotāju skaits 2012. gadā gan ir samazinājies par 17%, taču joprojām par 9% augstāks kā 2010. gadā. Savukārt GMI pabalsti ir par 20% zemāki, bet salīdzinājumā ar 2010. gadu par 20% augstāks. Vidējais GMI pabalsts šī gada 7 mēnešos ir 25.81 Ls, nevis 17 lati kā kļūdaini informē Labklājības ministrija. Dzīvokļu pabalsti salīdzinoši ar 2010.gadu pieaudzis par 30%, pret 2011. gadu par 10%. Ņemot vērā, ka valdība nelīdzfinansēs GMI un dzīvokļu pabalstus un netiks samazināts GMI izmaksājamais apjoms. Kopējais pieaugums GMI un dzīvokļu pabalstiem 2013. gadā varētu pieaugt par 11- 12 miljoniem latu. Komiteja norāda, ka fiksētais parāda apjoms ir norēķinos starp apsaimniekotāju un siltumapgādātāju, **iedzīvotāju reāli parādi siltumapgādei ir vismaz 1.5 - 2 reizes augstāki.** Prezentācija pielikumā Nr.11.

Komiteja, izskatot Ministru kabineta un LPS domstarpību vienošanās protokolu, atzina, ka nav pieļaujams finansējuma samazinājums autoceļu uzturēšanai un sabiedriskajam transportam vietējos reģionālajos maršrutos. Papildus protokola projektam ir panākts, ka

* Vietējo reģionālo maršrutu tīkla kopējais apjoms 2013. gadā netiks samazināts
* Satiksmes ministrijai līdz 2013.gada 1.aprīlim sadarbībā ar VARAM, plānošanas reģioniem un LPS izstrādāt kritērijus minimālā nepieciešamā maršruta tīkla apjoma noteikšanai reģionālajiem starppilsētu un reģionālajiem vietējiem maršrutiem
* Līdz šī gada 30.decembrim sagatavot grozījumus Autopārvadājumu likumā, kas definētu terminu „pasažieru neregulārie pārvadājumi” un deleģētu Satiksmes ministrijai izstrādāt detalizētus noteikumus pasažieru neregulāro pārvadājumu veikšanas kārtībai
* Gadījumā, ja 2013.gadā tiek konstatēti ārkārtas apstākļi un nav pieejami finanšu resursi uzturēšanas izdevumu nodrošināšanai, kā rezultātā  pašvaldībām nav iespējams nodrošināt transporta līdzekļu satiksmi pa pašvaldības autoceļiem, Satiksmes ministrija sniedz Ministru kabinetā finansējuma pieprasījumu autoceļu ārkārtas seku likvidēšanai.

**\*\*\***

**Demogrāfisko lietu padomē 26. septembrī uzklausīja Igaunijas valdības pieredzi, īstenojot ģimenes valsts politiku.** Igaunijas Sociālo lietu ministrijas Bērnu un ģimenes departamenta padomniece Hanna Vseviova uzsvēra, ka par būtiskāko valsts atbalstu kaimiņvalstī uzskata gan ģimeņu sociālo un materiālo stabilitāti, gan spēju sabalansēt profesionālo un ģimenes dzīvi. Igaunija par prioritāti izvirzījusi vietu nodrošinājumu pirmsskolas izglītības iestādēs. Igaunijas Sociālo lietu ministrijas pārstāve informēja, ka **Igaunijā ir problēma ar bērnudārzu nodrošinājumu bērniem no 1,5 līdz 3 gadiem**, bet **no 3 gadu vecuma ikvienam bērnam ir garantēta vieta bērnudārzā.** Igaunijā ir nodrošināta bezmaksas izglītība, tajā iekļaujot arī **valsts apmaksātas** **brīvpusdienas visās klasēs**. Vecāku pabalstu Igaunijā izmaksā **19 mēnešus**, un tā **minimālais apjoms** ir līdzvērtīgs **195 latiem mēnesī**. Īpaši tiek stimulēta otrā, trešā un nākamo bērnu nākšana pasaulē.

Sēdes otrajā daļā Iekšlietu ministrijas Pilsonības un migrācijas lietu pārvaldes priekšnieka vietniece Maira Roze iepazīstināja ar sagatavoto ziņojumu par migrācijas politiku. Statistika liecina, ka 2012.gadā Latvijā uzturas 60,2 tūkstoši ārzemnieku ar derīgām uzturēšanās atļaujām jeb 2,27% no Latvijas iedzīvotāju kopskaita. Valdības rīcības plānā paredzēts, ka līdz 2013.gada 30.jūnijam darba grupai jāizstrādā Latvijas imigrācijas koncepcija, kurā būs ietverti jautājumi par ārvalstnieku ģimenes apvienošanas iespējām, trešo valstu pilsoņu nodarbinātības tiesībām, investoru un pašnodarbināto ieceļošanu Latvijā.

*Elita Kresse*

*padomniece bērnu, jaunatnes un ģimenes jautājumos*

**\*\*\***

27. septembrī notika Reformu vadības grupas (RVG) sanāksme, kurā pēc LPS ierosinājuma tika iekļauts jautājums par 11 organizāciju – Latvijas Tirdzniecības un rūpniecības kameras (LTRK),Latvijas Brīvo arodbiedrību savienības (LABS), Latvijas Darba devēju konfederācijas (LDDK),Latvijas Pašvaldību savienības (LPS),Latvijas zinātņu akadēmijas (LZA), Rektoru padomes un 5 plānošanas reģionu -kopējo pozīciju saistībā ar Nacionālo attīstības plānu (NAP).

Tika pārrunāts piemērs, kā organizācijas ar dažādām interesēm var vienoties Latvijas nacionālo interešu – ekonomikas attīstības labā. RVG dalībnieki pēc Māra Pūķa prezentācijas noklausīšanās nolēma pirms NAP iesniegšanas Ministru kabinetā, tā pilnveidoto redakciju izvērtēt RVG. Ministru prezidents un Pārresoru koordinācijas centra pārstāvji atzinīgi novērtēja kopīgi sagatavotos priekšlikumus. Tika pieņemts arī LPS priekšlikums papildināt NAP ar sadaļu, kurā noteikti finansēšanas principi atbilstoši LPS 22.kongresa rezolūcijai.

NAP nākamo redakciju gatavo uz 23.oktobri, lai sarunās par daudzgadu budžetu varētu demonstrēt Latvijas gatavību nākamajam septiņu gadu periodam. Tai pašā laikā turpinās saskaņošana un teksta uzlabošana, kurā tikai apvienojot vairāku partneru spēkus var gūt būtisku ietekmi.

**Prezentācija pielikumā Nr.5**

*Māris Pūķis*

*LPS vecākais padomnieks*

**JAUNNEDĒĻ UN TURPMĀK**

**2.oktobrī, plkst. 10:00 Latvijas Pašvaldību savienībā notiks Latvijas Novadu apvienības valdes sēde**. Darba kārtībā plānots apspriest pašvaldību savstarpējo norēķinu jautājumu, 2013.gada budžetu pašvaldībās. Sēdē diskutēs arī par līdzekļiem pašvaldību ielu un ceļu uzturēšanai un plānoto Novadu dienas organizēšanu.

**\*\*\***

**5.oktobrī Ķekavā notiks Latvijas Pašvaldību izpilddirektoru asociācijas sanāksme/seminārs.** Seminārā informēs par Publiskā iepirkuma likuma grozījumiem, labo praksi, kā arī par nepilnībām, kas saistītas ar publisko iepirkumu. Semināra darba kārtību skatīt pielikumā Nr.3.

Seminārs notiek Ķekavas kultūras namā, Gaismas ielā 17, sākums plkst. 11.00.

**\*\*\***

**Aicinām pašvaldību SA speciālistus un IT speciālistus pieteikties semināram**

**Vēl ir iespēja pieteikties Latvijas Pašvaldību savienības organizētajam semināram pašvaldību sabiedrisko attiecību speciālistiem un informācijas tehnoloģiju speciālistiem, kas notiks šī gada 5.oktobrī, Ķekavā, Doles Tautas namā (Rīgas iela 26).** Laipni aicinām pieteikties visus interesentus šeit:

<http://www.lps.lv/Pasakumi/?task=view&event_id=23> !!! Dalība seminārā ir bezmaksas.

Semināra pirmā daļa plānota kopēja abu nozaru speciālistiem, savukārt dienas otrajā pusē ir atsevišķas semināra tēmas, nodalot SA speciālistu semināra tēmas un  IT speciālistu tēmas.

Pasākuma programmu skatīt šeit: <http://www.lps.lv/Pasakumi/?task=view&event_id=23> .

**Semināra kopējā daļā plānots runāt par:**

* Valmieras pieredze atvērtā koda izmantošanā un IT risinājumi sabiedrisko attiecību jomā
* Personas datu drošību, likumdošana un aktuālās problēmas
* Risinājumi datu drošībā – vienkārši par sarežģīto

**SA speciālistu sadaļā plānots runāt par** priekšvēlēšanu aģitācijas ierobežojumiem pirms pašvaldību vēlēšanām, par svarīgākajiem autortiesību aspektiem pašvaldībām, par grāmatu kā vērtību sabiedriskā tēla veidošanā, kā arī informēs par efektīvu veidu pašvaldības attīstībai un komunikācijas uzlabošanai ar iedzīvotājiem. **Savukārt IT speciālistus informēs** **par** Atvērtā koda klientu vadības un citām programmām organizāciju darbam*,* parjaunākajiem sasniegumiem piekļuves un autorizācijas jomā*,* par *Leonardo da Vinci*  projektu „Bezmaksas programmatūras lietošanas veicināšana Baltijas valstīs”*,* kā arī pardrošības risinājumiem IT jomā Ķekavā.

**LPS NESASKAŅO**

* Par precizēto 3.5.1.1.aktivitātes "Ūdenssaimniecības infrastruktūras attīstība aglomerācijas ar cilvēku ekvivalentu, lielāku par 2000" kritēriju komplektu (pielikums Nr.1)
* Par Ministru kabineta noteikumu projektu „Grozījumi Ministru kabineta 2006.gada 18.aprīļa noteikumos Nr.305 „Kadastrālās vērtēšanas noteikumi””(Pielikums Nr.2)

**LPS SASKAŅOŠANAI PIEPRASĪTIE DOKUMENTU PROJEKTI**

VSS-970 - [Noteikumu projekts "Grozījumi Ministru kabineta 2012.gada 10.janvāra noteikumos Nr.50 "Vietvārdu informācijas noteikumi""](http://www.mk.gov.lv/lv/mk/tap/?pid=40263215)

VSS-974 - [Stratēģijas projekts "Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai"](http://www.mk.gov.lv/lv/mk/tap/?pid=40263360)

VSS-948 - [Noteikumu projekts "Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā"](http://www.mk.gov.lv/lv/mk/tap/?pid=40263147)

VSS-949 - [Plāna projekts "Pamatnostādņu "Iedzīvotāju garīgās veselības uzlabošana 2009.–2014.gadā" īstenošanas plāns 2013.-2014.gadam"](http://www.mk.gov.lv/lv/mk/tap/?pid=40263166)

VSS-950 - [Rīkojuma projekts "Grozījumi Ministru kabineta 2008.gada 6.augusta rīkojumā Nr.468 "Par pamatnostādnēm "Iedzīvotāju garīgās veselības uzlabošana 2009.-2014.gadā"""](http://www.mk.gov.lv/lv/mk/tap/?pid=40263167)

VSS-951 - [Rīkojuma projekts "Grozījums Ministru kabineta 2010.gada 11.jūnija rīkojumā Nr.326 "Grozījumi koncepcijā "Normatīvo aktu sistēma veselības aizsardzības jomā"""](http://www.mk.gov.lv/lv/mk/tap/?pid=40263168)

**INFORMĀCIJA NO LPS PĀRSTĀVNIECĪBAS BRISELĒ**

<http://www.lps.lv/Darbiba_Eiropa/>

***Vietējām rīcības grupām būs plašāka rīcības brīvība***

Pateicoties LEADER programmas projektu veiksmīgajai pieredzei, nākamajā plānošanas periodā vietējām rīcības programmām būs iespēja īstenot apjomīgākus projektus vietējās attīstības veicināšanai, izmantojot arī, piemēram, Eiropas Reģionālās attīstības fondu (ERAF) un Eiropas Sociālo fondu (ESF). Būtiski piebilst, ka tas būs katras dalībvalsts lēmums, vai izmantot jauno instrumentu „Uz sabiedrību orientēta vietējā attīstība”. Vietējās attīstības veicināšanas instruments arī bija 26. septembrī Briselē (Beļģija) notikušās Eiropas Savienības Reģionu Komitejas Teritoriālās kohēzijas politikas komisijas sanāksmes diskusiju centrā.

„Šajā periodā vietējās rīcības grupas guvušas labu pieredzi projektu administrēšanā, un šo cilvēku pieredze tagad būtu maksimāli lietderīgi jāizmanto nākamajā septiņu gadu periodā. Cilvēki pārliecinājušies, ka viņu idejas ir reāli īstenojamas, piemēram, iekārtojot peldvietas, bērnu rotaļlaukumus, nodrošinot inventāru vai apmācības,” norāda Latvijas delegācijas pārstāvis, Grobiņas novada domes deputāts Jānis Neimanis.



*Biedrības „Tvēriens” īstenotais projekts - bērnu rotaļu un aktīvās atpūtas laukums Grobiņas novadā*

Vienas no aktīvākajām Grobiņas novada biedrībām „Tūrisma klubs Oga” valdes priekšsēdētājs Raimonds Reinis pozitīvi vērtē priekšlikumu vietējām rīcības grupām projektu īstenošanai piesaistīt līdzekļus arī no ERAF un ESF. „Tas ļautu daudz straujāk veicināt dzīves kvalitāti lauku teritorijā un sasniegt nozīmīgus mērķus sabiedrības dzīves uzlabošanai ar iedzīvotāju līdzdalību,” stāsta Reinis. Viņš arī skaidro, ka šajā plānošanas periodā pieejamais finansējums vienam projektam bijis pārāk neliels, kas kavē potenciālos projektu iesniedzējus izšķirties par piedalīšanos LEADER projektu konkursos. „Ne vienmēr, realizējot projektus ar nelielu finansējumu, var panākt vēlamo rezultātu. Piemēram, „Tūrisma klubs Oga” bija iecerējis izveidot aktīvā tūrisma centra kompleksu „Kuršu vikingu apmetne”, kura kopējās izmaksas būtu 60 000 latu. Taču vietējā grupa nevalstiskajām organizācijām noteikusi viena projekta maksimālo finansējumu 20 000 latu apmērā. Mēs riskējām un sadalījām projektu trijos posmos, divu gadu laikā startējot atklātos projektu konkursos ar trim projektiem. Tomēr tas ir liels risks - ja kādu no šiem projektiem neapstiprina vai pietrūkst finansējums, tiek apdraudēts viss projekts kopumā,” pieredzē dalās biedrības valdes priekšsēdētājs.

Izvērtējot Skrundas, Kuldīgas un Alsungas vietējās rīcības grupas biedrības „Darīsim paši!” darbību, atzinīgi jauno priekšlikumu nākamajam plānošanas periodam un iespēju īstenot apjomīgākus projektus vērtē arī Reģionu komitejas Latvijas delegācijas pārstāve, Skrundas novada domes priekšsēdētāja Nellija Kleinberga: „Projektu iesniedzēji spēs realizēt apjomīgākas ieceres, kā arī veicināt kapacitāti un sadarbību starp organizācijām.”

Reģionu komitejas pārstāvji tāpat sanāksmes laikā vēlreiz uzsvēra nepieciešamību pārskatīt Eiropas Komisijas priekšlikumā ietverto normu, ka lēmumu pieņemšanas līmenī vietējās rīcības grupas ietvaros pašvaldību pārstāvju balsu skaits var veidot ne vairāk kā 49% no kopējā skaita. Kopumā vietējās rīcības grupas veido publisko un privāto sociālekonomisko interešu pārstāvji.

***Konkursa „Eiropas Gada pašvaldība 2012” laureātes uzvaru svin Briselē***

Šonedēļ Briselē savu uzvaru konkursā „Eiropas Gada pašvaldība 2012” izbaudīja piecas Eiropas Gada cilvēka titulu ieguvušās Gulbenes novada pašvaldības pārstāves. Gulbenes bibliotēkas direktore **Antra Sprudzāne**, Gulbenes novada domes Izglītības, kultūras un sporta nodaļas izglītības darba speciāliste **Anita Birzniece**, Tirzas pamatskolas direktore **Svetlana Ziepniece**, Gulbenes novada domes Īpašumu un attīstības nodaļas vadītāja **Guna Švika** un Druvienas pamatskolas direktore **Velga Černoglazova** – viņu veiktie nemanāmie un manāmie, mazie un lielie darbi nu novērtēti visas Latvijas mērogā un sadzirdēti arī par Eiropas galvaspilsētu dēvētajā Briselē!

Dāmas Briselē viesojās Latvijas Pašvaldību savienības pārstāvniecībā un Eiropas Savienības Reģionu komitejā, tiekoties ar Latvijas delegācijas pārstāvji, Grobiņas novada domes deputātu Jāni Neimani un ielūkojoties arī viņa darba „aizkulisēs” - Teritoriālās kohēzijas politikas komisijas sanāksmē.

Tāpat Gulbenes novada pārstāves tikās ar Igaunijas pašvaldību asociāciju Pārstāvniecības Briselē vadītāju Illi Allsāru (*Ille Allsaar*), uzzinot par plānotajām izmaiņām Igaunijas izglītības sistēmā un skolotāju atalgojuma aprēķināšanas kārtībā.



Jau ziņots, ka, turpinot labās konkursa „Sakoptākais Latvijas pagasts” tradīcijas, šogad pirmo reizi Latvijas Pašvaldību savienība sadarbībā ar Eiropas Komisijas pārstāvniecību Latvijā, virkni ministrijām un citiem sadarbības partneriem rīkoja konkursu „Eiropas Gada pašvaldība 2012”. Katru gadu šī konkursa tēma mainīsies atbilstoši Eiropas Gada tēmai. Šis gads bija veltīts aktīvai un veselīgai novecošanai un paaudžu sadarbībai.

*Agita Kaupuža*

*LPS padomniece Eiropas Savienības jautājumos,*

*LPS pārstāvniecības Briselē vadītāja*

**PROJEKTI, SEMINĀRI, FINANSĒJUMS, DAŽĀDI**

**Šī gada 28.augustā Ministru kabinets apstiprināja grozījumus elektroenerģijas tirdzniecības un lietošanas noteikumos, nosakot, ka no šī gada 1.novembra visām juridiskajām personām elektroenerģija būs jāpērk tirgū. Elektroenerģiju par fiksētu tarifu varēs iegādāties tikai tie lietotāji, kas elektroenerģiju patērē mājsaimniecības vajadzībām.**

Sabiedrisko pakalpojumu regulēšanas komisija (SPRK) informē, ka saistībā ar gaidāmo elektroenerģijas tirgus paplašināšanos tā ir sagatavojusi informatīvo materiālu un video prezentācijā piedāvā iepazīties ar izmaiņām, kas sagaida elektroenerģijas lietotājus pēc tirgus paplašināšanas 2012.gada 1.novembrī.

**SPRK video prezentācija „Kas mainīsies elektroenerģijas lietotājam pēc tirgus paplašināšanas 1.novembrī?” pieejama SPRK *Youtube* kanālā** ([www.youtube.com/watch?v=io9zSlJFWaM&feature=plcp](http://www.youtube.com/watch?v=io9zSlJFWaM&feature=plcp)), kā arī un regulatora mājas lapā: <http://www.sprk.gov.lv/?id=15777&sadala=237> .

Jautājumu gadījumā rakstiet [sprk@sprk.gov.lv](mailto:sprk@sprk.gov.lv).

**\*\*\***

**Valsts kanceleja un Latvijas Darba devēju konfederācija aicina nevalstiskās organizācijas, biznesa pārstāvjus un iedzīvotājus nosaukt labākos valsts iestāžu piemērus efektīvā pārvaldībā** Pieteikumi valsts pārvaldes institūcijas balvai jāiesniedz līdz 2012.gada 3.oktorbim, aizpildot [anketu](https://docs.google.com/spreadsheet/viewform?fromEmail=true&formkey=dHpzT3hjdlRqV3EyRG0xbnhxY0hTamc6MQ).

Efektīvas pārvaldības Gada balva tiek pasniegta, lai izceltu tās institūcijas, kurām izdevies padarīt efektīvāku pārvaldes darbu 2011/2012.gadā, kā arī lai motivētu citas institūcijas novērst funkciju dublēšanu, vienkāršot normatīvos aktus vai pielietot citus efektīvas pārvaldības instrumentus. Daži no kritērijiem, pēc kuriem notiek vērtēšana, ir, piemēram, inovāciju ieviešana, efektivitāte, produktivitāte u.c.

**Vairāk informācijas:** [**http://www.lddk.lv/index.php?p=1803**](http://www.lddk.lv/index.php?p=1803)

**\*\*\***

**Iesaistiet skolēnus biznesa izglītības programmā!**


**Biedrības *Junior Achievement – Young Enterprise Latvija* praktiskās biznesa izglītības programmas Latvijas skolās darbojas jau 21 gadu. Tās pierādījušas sevi kā vienas no atzītākajām un efektīvākajām mācību metodēm skolēnu un skolotāju uzņēmējspēju attīstīšanā.**

Dibinot Skolēnu mācību uzņēmumus (SMU), jaunieši uzkrāj pieredzi, lai vēlāk kļūtu par veiksmīgiem uzņēmējiem, veidotu jaunas darbavietas, veicinot sava reģiona un Latvijas tautsaimniecības attīstību. Savukārt sociālo zinību skolotājiem ir iespēja regulāri papildināt zināšanas semināros pie biznesa nozares speciālistiem.

*JA –YE Latvija* aicina pašvaldības atbalstīt biznesa izglītību savās skolās un kļūt par sava novada skolu krustvecākiem vai atbalstīt savas skolas vietējo uzņēmēju piesaistē, kas varētu kļūt par skolu krustvecākiem!

Vairāk informācijas par *JA –YE Latvija* un Skolēnu mācību uzņēmumiem: [www.smu.lv](http://www.smu.lv) vai personīgi sazinoties ar *JA-YE Latvija* valdes priekšsēdētāju Jāni Krievānu, e-pasts: [janis@jal.lv](mailto:janis@jal.lv) mob.tālr. 26188785.

**Vairāk lasiet pielikumā Nr.4.**

Eiropas Parlamenta Informācijas birojs Latvijā organizē **fotogrāfiju – eseju konkursu "Paaudžu solidaritāte"** un aicina tajā **piedalīties ikvienu Latvijas iedzīvotāju**

 Eiropas Savienība ir pasludinājusi 2012. gadu par Eiropas Aktīvo vecumdienu un paaudžu solidaritātes gadu, veicinot pasākumus, kas rada ciešākas saites starp paaudzēm. Fotostāstu konkursa mērķis ir veicināt sadarbību starp dažādiem Latvijas nācijas gadagājumiem, balstītu uz savstarpējās izpratnes un palīdzības principiem. Gados vecāki cilvēki apgūst jaunas prasmes un tehnoloģijas, pilnvērtīgi iekļaujoties straujās ikdienas ritmā. Savukārt jaunieši ar entuziasmu pārmanto iepriekšējo paaudžu iekrātās aroda, jaunrades, kultūras un dzīvesziņas mantojumu. Un tā ir tikai daļa no pozitīvajām pārmaiņām, ko patlaban piedzīvojam.

**Konkursam ir jāiesūta viena vai divas fotogrāfijas, kas kopā ar to autora/autoru rakstītu eseju, veido fotostāstu par divu vai vairāku paaudžu sadarbību** un vecākās paaudzes aktīvu iesaistīšanos sabiedriskās  vai sportiskās aktivitātēs. Iesūtītos darbus izskatīs žūrija, kuras sastāvā ir profesionāli fotogrāfi, Eiropas Parlamenta deputāti un EPIB Latvijā vadība.

Ar konkursa noteikumiem var iepazīties [www.europarl.lv](http://www.europarl.lv) un portālā DELFI. **Fotogrāfijas-stāsti jāiesniedz līdz 2012.g. 12.oktobrim, ieskaitot,** Eiropas Parlamenta Informācijas birojā ar norādi "Fotogrāfiju-stāstu konkurss": pa e-pastu [epriga@ep.europa.eu](mailto:epriga@ep.europa.eu); pa pastu (pasta zīmogs); personīgi ierodoties EPIB: Rīga, Aspazijas bulvāris 28, 3. stāvs. [Plašāk par konkursu šeit](http://www.europarl.lv/view/lv/press-release/jaunumi-2012/jaunumi-2012-September/press-release-2012-September-13.html;jsessionid=859C340A369AA20BB11EA55B03B40050)

**\*\*\***

### Aicina piedalīties un atstāt savu vārdu uz Likteņdārza draugu alejas bruģakmens

### "Kokneses fonds" sadarbībā ar *draugiem.lv*  aicina atbalstīt Likteņdārza tapšanu, ziedojot 5 latus par bruģakmeni Likteņdārza Ābeļu alejas ceļa izveidei. Šo dziļi simbolisko astoņus metrus plato un vairāk nekā 200 metru garo ceļu iecerēts noklāt ar vairāk nekā 113 000 pelēkiem no Latvijas laukakmeņiem zāģētiem bruģakmeņiem, uz kuriem tiks iegravēti to cilvēku vārdi, kas iesaistīties Likteņdārza draugu alejas akcijā. Atbalstīt ar savu bruģakmeni aicinām [www.draugiem.lv/liktendarzs](http://list.mlgngo.com/track/click?u=d2e9dd9dcd97fd12a2cb62e2bf7cbe35&id=c5a3ef60&e=5ec14505), Likteņdārzā uz vietas, kā arī ieskaitot 5 latus Fonda norēķinu kontā. Vairāk informācijas [www.liktendarzs.lv](http://list.mlgngo.com/track/click?u=d2e9dd9dcd97fd12a2cb62e2bf7cbe35&id=a138e355&e=5ec14505); [info@koknesesfonds.lv](mailto:info@koknesesfonds.lv).

*Pašvaldībām aktuālu informāciju lasiet arī LPS mājas lapā* [*www.lps.lv*](http://www.lps.lv)

*Sekojiet LPS aktualitātēm arī twitter.com:* [*http://twitter.com/lps\_lv*](http://twitter.com/lps_lv)

***Ilze Mutjanko,*** *LPS padomniece sabiedrisko attiecību jautājumos,* [*ilze.mutjanko@lps.lv*](mailto:ilze.mutjanko@lps.lv)